S-28/2008

Mál þetta, sem dómtekið var 14. marz, er höfðað með ákæru sýslumannsins á Akureyri, dagsettri 28. janúar 2008, á hendur X,

„fyrir líkamsárás, með því að hafa aðfaranótt laugardagsins 22. september 2007, á veitingastaðnum Vélsmiðjunni, Strandgötu [...], Akureyri, veist að [A], þegar hún var á leið út af salerni staðarins og ýtt henni til baka þangað inn, þannig að til átaka kom er hann varnaði henni útgöngu jafnframt því sem hann reyndi að loka hurð salernisins að þeim, með þeim afleiðingum að hún hlaut roða og eymsli vinstra megin á höku, um 2 cm roðablett vinstra megin á hálsi, stórt óreglulegt roðasvæði yfir allri vinstri öxl, roða á bringu rétt neðan við viðbein beggja vegna, eymsli yfir viðbeini vinstra megin og yfir 2 rifjum þar fyrir neðan, einnig væg eymsli yfir 1 rifbeini, auk andlegrar vanlíðunar vegna þessa.

Telst þetta varða við 1. mgr. 217. gr. almennra hegningarlaga nr. 19, 1940, sbr. 10. gr. laga nr. 20, 1981.

Þess er krafist að ákærði verði dæmdur til refsingar.

Í málinu gerir S-kk-nf G-kk-nf, hdl., fyrir hönd [A], bótakröfu á hendur ákærða, alls að fjárhæð kr. 370.063,- auk vaxta frá 22. september 2007 og dráttarvaxta frá þeim degi er mánuður er liðinn frá því bótakrafa var kynnt hinum bótaskylda, til greiðsludags.“

Ákærði kom fyrir dóm og játaði þar skýlaust það brot sem hann er ákærður fyrir. Hann krefst þess hins vegar að bótakröfu verði vísað frá dómi en til vara að komi til þess að bætur verði dæmdar, verði þær mun lægri en krafizt er. Þá krefst verjandi ákærða þóknunar sér til handa. Farið var með málið samkvæmt 125. gr. laga nr. 19/1991 um meðferð opinberra mála.

Með játningu ákærða, sem samrýmist gögnum málsins og ekki þykir ástæða til að draga í efa, er hann sannur að sök samkvæmt ákæru og hefur unnið sér til refsingar. Brot ákærða er í ákæru rétt fært til refsiákvæðis.

Í málinu liggur frammi sakavottorð um ákærða og samkvæmt því hefur ákærði ekki áður unnið sér til refsingar. Verður að líta til þess við ákvörðun refsingar nú. Ákærði lýsti fyrir dómi mikilli iðrun vegna brots síns. Er refsing ákærða ákveðin fangelsi í 30 daga en rétt þykir að fresta fullnustu hennar og niður skal hún falla að liðnum tveimur árum haldi ákærði almennt skilorð.

A hefur gert bótakröfu á hendur ákærða að fjárhæð 370.063 krónur og sundurliðast hún svo, að 4.700 krónur eru vegna útlagðs sjúkrakostnaðar, 300.000 krónur eru vegna miska en 65.363 krónur vegna lögmannskostnaðar. Krafan vegna sjúkrakostnaðar er studd greiðsluviðurkenningum og verður tekin til greina.

Samkvæmt gögnum málsins kærði A ákærða til lögreglu fyrir meiri háttsemi gagnvart sér en ákært er fyrir, og ber miskabótakrafan merki þess. Þar sem ekki var ákært fyrir þá meintu háttsemi hefur engin sönnunarfærsla um hana farið fram fyrir dómi og kemur hún því ekki til skoðunar við ákvörðun miskabóta. Að virtum gögnum málsins, þykir mega ákveða henni miskabætur vegna þess brots sem ákærði er nú sakfelldur fyrir, 75.000 krónur. Þá verður fallizt á bótarétt A vegna vinnu lögmanns og þykir gerð krafa þar að lútandi ekki úr hófi fram. Verður ákærði alls dæmdur til að greiða A 145.063 krónur.

Þá er þess krafizt að bætur skuli dæmdar „auk vaxta frá 22. september 2007 og dráttarvaxta frá þeim degi er mánuður er liðinn frá því bótakrafa var kynnt hinum bótaskylda, til greiðsludags.“ Þar sem vaxtakrafan er hvorki afmörkuð með því að tilgreina ákveðinn vaxtafót né með vísan til 1. mgr. 6. gr. laga nr. 38/2001 þykir ekki verða hjá því komizt að vísa henni frá dómi.

Ákærði verður dæmdur til að greiða þóknun skipaðs verjanda síns, A-kk-ef S-kk-ef héraðsdómslögmanns, 75.000 krónur en annan sakarkostnað leiddi ekki af málinu.

Þ-kk-nf D-kk-nf kvað upp dóm þennan.

D Ó M S O R Ð

Ákærði, X, sæti fangelsi í 30 daga. Fullnustu refsingarinnar skal frestað og niður skal hún falla að liðnum tveimur árum haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði A 145.063 krónur. Kröfu A um dráttarvexti er vísað frá dómi.

Ákærði greiði þóknun verjanda síns, A-kk-ef S-kk-ef héraðsdómslögmanns, 75.000 krónur.